Vážení členovia akademickej obce,

zhromaždenie je zvolané podľa čl. 2 písm. l Štatútu Akademického senátu Fakulty environmentálnej a výrobnej techniky Technickej univerzity vo Zvolene v súlade so zákonom č. 131/2002 Z. z. o vysokých školách a o zmene a o doplnení niektorých zákonov v znení neskorších predpisov.

**Správa o činnosti**

**Akademického senátu Fakulty environmentálnej a výrobnej techniky Technickej univerzity vo Zvolene od 30. 10. 2014 do 21. 9. 2015**

**Novozvolený Akademický senát Fakulty environmentálnej a výrobnej techniky Technickej univerzity vo Zvolene** (ďalej len AS) **sa stretol na svojom 1. zasadnutí 30. októbra 2014.** Zasadnutie viedol doc. Bodnár, ako predseda volebnej komisie. Členmi akademického senátu sa stali siedmi členovia AO z radov pedagógov, jeden člen zastupujúci ostatných členov AO a štyria študenti. Hlavným bodom rokovania bola voľba predsedu AS. Po tajnej voľbe bol zvolený predseda AS všetkými hlasmi 11 prítomných členov AS.

**12. novembra 2014 na druhom zasadnutí** boli uskutočnené tajné voľby ďalších troch členov predsedníctva AS, t. j. podpredsedu, tajomníka a predsedu legislatívnej komisie. Rokovanie pokračovalo zvolením členov volebnej komisie pre voľbu kandidáta na dekana FEVT. V závere rokovania bol schválený harmonogram volieb pre voľbu kandidáta na dekana FEVT.

**Tretie zasadnutie akademického senátu sa konalo 5. decembra 2014.** AS bol podrobne oboznámený s právoplatným priebehom volieb kandidáta na dekana. Následne na zasadnutí bol v tajnom hlasovaní zvolený kandidát na dekana súhlasom 11 členov senátu.

**Na slávnostnom zasadnutí AS dňa 9. decembra 2015** bolo novozvolenému kandidátovi na dekana odovzdané predsedom senátu osvedčenie o voľbe na funkčné obdobie štyroch rokov od 15. januára 2015.

**11. februára na svojom zasadnutí** schválil AS troch prodekanov a 20 členov Vedeckej rady fakulty, z toho 6 externých členov.

**5. pracovné rokovanie senátu sa konalo 12. mája 2015.** Bola na ňom prerokovaná, pripomienkovaná a schválená Výročná správa o činnosti FEVT za rok 2014 predložená dekanom fakulty. Podrobnejší výklad poskytla v rámci informovanosti tajomníčka fakulty. Zasadnutie pokračovalo prerokovaním Výročnej správy o činnosti FEVT za rok 2014. Správa predkladaná dekanom hodnotila oblasti pedagogiky, výskumu a medzinárodných vzťahov. Po diskusii bola výročná správa schválená. Dekan fakulty pokračoval predložením Návrhu rozpočtu bežných výdavkov FEVT TU vo Zvolene na rok 2015 na schválenie. Delenie dotácie sa uskutočnilo na základe výkonových parametrov. Podrobnejšie informácie poskytla tajomníčka fakulty. Po schválení návrhu rozpočtu sa senát zaoberal voľbou zástupcu fakulty do Rady vysokých škôl. Za FEVT bol senátom delegovaný do tohto orgánu na nové funkčné obdobie štyroch rokov 2015 až 2019 prodekan pre rozvoj, zahraničné styky a ekonomickú činnosť.

Dekan FEVT predložil na schválenie Návrh podmienok prijatia na štúdium na FEVT pre akademický rok 2016/2017 pre všetky stupne a formy štúdia, ktorý AS schválil.

**18. septembra sa konalo zasadnutie AS**, na ktorom bola dekanom FEVT a prodekanom FEVT pre pedagogickú činnosť a propagáciu fakulty podaná informácia o podmienkach prijatia na štúdium I., II. a III. stupňa na fakulte pre akademický rok 2016/2017 a to vzhľadom na výsledky novej akreditácie. Po schválení tohto materiálu, bol prerokovaný bez rozhodujúcich pripomienok Postup pri štúdiu v súvislosti s akreditáciou študijných programov na FEVT TU vo Zvolene. Dekan informoval, že v existujúcich programoch, ktoré boli znovu akreditované, študenti prijatí pred rokom 2015/2016 skončia štúdium v pôvodne akreditovaných podmienkach. Študentom, ktorí pokračujú v novo akreditovaných programoch, budú uznané doteraz získané kredity a doteraz splnené podmienky štúdia podľa vnútorných pravidiel študijných programov tak, aby nedochádzalo k zbytočnej záťaži študentov a svoje štúdium mohli riadne skončiť v štandardnej dĺžke štúdia. Po diskusii bol navrhnutý postup schválený.

Ďalšie rokovanie sa týkalo schválenia nového Študijný poriadku FEVT TU vo Zvolene. Prodekan pre pedagogickú činnosť a propagáciu fakulty informoval senátorov podrobnejšie v diskusii. Študijný poriadok bol schválený s pripomienkami.

Pre informáciu - po zasadnutí legislatívnej komisie AS TU bol ďalší schvaľovací proces v tejto veci pozastavený, pretože mu bude predchádzať súvisiaca úprava Štatútu fakulty a podrobnejšia právna úprava pred zasadnutím legislatívnej komisie AS TU. Nový študijný poriadok bude obsahovať mnoho zmien oproti pôvodnému. V terajšom období sa fakulta riadi Študijným poriadkom TU.

Najnovšie sa konali doplňujúce voľby z radov študentov na uvoľnené miesto po Dr. Semanovej. Podrobná informácia z volieb bude zverejnená zápisnične po najbližšom zasadnutí AS v roku 2016.

Najdôležitejšie informácie o práci AS FEVT TU a oznamy sú vždy aktuálne v časovom predstihu pre Vašu informovanosť uverejnené vo vývesnej skrinke na Dekanáte FEVT, prípadne vo vnútornom televíznom okruhu TU a trvale prístupné podrobné informácie zo zasadnutí si môžete prečítať ihneď po verifikácii na web stránke fakulty.

Na záver by som chcel poďakovať všetkým senátorom terajšieho senátu za ich snahu o dochvíľnu účasť na zasadnutiach, čo je často spojené s komplikáciami vyplývajúcimi z mnohých pracovných úloh, za iniciatívu v diskusiách, za zodpovednosť a ústretovú komunikatívnosť pri rokovaniach a v neposlednej miere za ich čas, mnohokrát nad rámec ich pracovných povinností.

Zvolen, 9. decembra 2015

Ing. Ján Turis, PhD.

predseda AS FEVT TU